游石壁此胡安定韵
方学成 (Qing)
我爱石壁好，言来石壁游。双峰逼天起，相对凌芳洲。岩壑互亏蔽，杳霭春亦秋。尝惜李青莲，登眺到南州。踏歌桃花潭，不知此境幽。胡公性好奇，题诗汪氏楼。文辞多藻饰，风致还复优。冈峦竟回薄，林茂竹自修。爱此风日佳，玩之不能休。况有素心人，开樽泛金瓯。煮茗引山泉，情深意气投。川原洵已美，苍翠迥欲浮。清兴浩无极，新月灿一钩。鸟声发空谷，青溪白云流。